钦定古今图书集成/明伦汇编/氏族典/第574卷 > 完颜永中
## 钦定古今图书集成/明伦汇编/氏族典/第574卷 > 完颜永中

按《金史世宗诸子传》：“镐王永中，本名寔鲁剌，又名万
僧。大定元年，封许王，进封越王。十一年，进封赵王。十
三年，拜枢密使。十九年，子石古乃加光禄大夫。二十
一年，改判大宗正事。二十六年，复为枢密使。是岁，世
宗赐诸孙名石古乃曰瑜，神土门曰璋，阿思懑曰𤣱，
阿离合懑曰瑑。二十七年，𤣱年十五以上，加奉国上”
将军。章宗即位，起复，判西京留守，进封汉王。明昌二
年四月，进封并王。三年，判平阳府事，进封镐王。初置
王傅府尉官，名为“官属”，寔检制之也。府尉希望风旨，
过为苛细，永中自以世宗长子，且老矣，动有掣制，情
思不堪，殊郁郁，乃表乞闲居，诏不许。四年，郑王永蹈
以谋逆诛，增置诸王司马一员，检察门户，出入球猎
游宴，皆有制限，家人出入，皆有禁防。会镐王傅尉奏
永中第四子阿离合懑因防禁严密，语涉不道，并得
第二子神徒门所撰词曲，有不逊语。家奴德哥首永
中尝与侍妾瑞雪言“我得天下，子为大王，以尔为妃。”
诏以永中罪状宣示百官杂议皆曰：“请论如律。”惟宫
籍监丞卢利用乞贷其死，诏赐永中死神徒门，阿离
合懑等皆弃市。泰和七年，诏复永中王爵，谥曰“厉。”永
中子孙禁锢，自明昌至于正大末，几四十年。天兴初，
诏弛禁锢，未几，南京亦不守云。